**Tárgy: Intergritás jelentés**

Dátum:

2019. 02. 15.

Ügyiratszám:

17322-0001/2019.

Előadó:

dr. Poór Krisztina

**kmf@nvsz.police.hu**

**Nemzeti Védelmi Szolgálat**

Korrupciómegelőzési Főosztály

**Jelentés az Országos Vízügyi Főigazgatóság**

**2018. évi integritás tevékenységéről**

**Az integritásirányítási rendszer fejlesztéséről**

Az integritás szó a latin in tangere kifejezésből ered, melynek jelentése érintetlen, egységes, osztatlan, tiszta. Az igazgatási szervek vonatkozásában pártatlanságot, az elvek, értékek, cselekvések és intézkedések összhangját fejezi ki. Arra utal, hogy a közigazgatási szerv rendeltetésének megfelelően látja el feladatait, működése átlátható, munkatársai elszámoltathatók, feladataikat tisztességesen és etikusan a jogszabályok méltányos betartásával látja el. A szervezet működése megfelel társadalmi rendeltetésének, a tevékenységét érintő jogszabályokban meghatározott közérdekű céloknak.

Bár az integritás kifejezés a Magyarország helyi önkormányzatairól szóló 2011. évi CLXXXIX. törvényben nem szerepel, a törvénynek több olyan szabálya is van, amelyek a települési önkormányzatok integritását hivatottak biztosítani. Személyi szinten ilyenek a polgármesterekre és a képviselőkre vonatkozó összeférhetetlenségi és méltatlansági szabályok, vagy például annak az előírása, hogy az önkormányzati tisztségviselőknek kötelező kérelmeznie az állami adóhatóságnál a köztartozásmentes adózói adatbázisba történő felvételüket. Szervezeti szinten ilyen szabály a képviselő-testület működésének nyilvánosságára, és a közérdekű adatok elektronikus közzétételére vonatkozó előírás. Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) nyilvánosságra vonatkozó előírásai is az integritást erősítik. Az Infotv. alapján a közfeladatot ellátó szerv a feladatkörébe tartozó ügyekben – így különösen az állami és önkormányzati költségvetésre és annak végrehajtására, az állami és önkormányzati vagyon kezelésére, a közpénzek felhasználására és az erre kötött szerződésekre, a piaci szereplők, a magánszervezetek és -személyek részére különleges vagy kizárólagos jogok biztosítására vonatkozóan – köteles elősegíteni és biztosítani a közvélemény pontos és gyors tájékoztatását.

Bevezetésre került az Országos Vízügyi Főigazgatóságnál (továbbiakban: OVF) mint költségvetési szerveknél az integritásmenedzsment működtetése az integritás tanácsadó kijelölése által. Az integritás tanácsadó személyét és feladatkörét az 1/2018. számú főigazgatói utasítással kiadásra került az Országos Vízügyi Főigazgatóság Szervezeti és Működési Szabályzata deklarálja.

Az integritásmenedzsment egy olyan szervezeti tevékenység, melynek célja az integritás központú szervezeti működés biztosítása, az ehhez szükséges erőforrások megteremtése és a vezetés értékek mellett történő elköteleződése. Az integritási rendszer kialakítása során a hangsúly a megtorlás és a fenyegetés helyett a megelőzésen, a munkatársak meggyőzésén, értékek és elvek követésén van. Célja a szervezet iránti elkötelezettség, a szervezeti célokkal, értékekkel és elvekkel való azonosulás előmozdítása.

A jogalkotó az integritásirányítási rendszerre vonatkozó szabályokat azért a Bkr-ben [370/2011. (XII. 31.) Korm. rendelet a költségvetési szervek belső kontrollrendszeréről és belső ellenőrzéséről] helyezte el, mert ez a tevékenység szorosan kapcsolódik a költségvetési szervek belső kontrollrendszeréhez, mintegy kiegészítve azt. A belső kontrollrendszer a szervezeti célok elérését veszélyeztető események, kockázatok kezelésére kialakított folyamatrendszer, melynek célja a működés és a gazdálkodás szabályszerűségének biztosítása, az integritásirányítási rendszer pedig a belső kontrollrendszer kiegészítője, és célja az, hogy a szervezet a tevékenységét szabályosan és hatékonyan végezze, a szervezeti célok, értékek és elvek érvényre tudjanak jutni a működés során.

Összehangolva a belső kontrollrendszert és a korrupció-megelőzést szolgáló intézkedéseket új fogalomként rögzült a Bkr-ben a szervezeti integritást sértő esemény kifejezés, amely körbe tartozik minden olyan esemény, amely a szervezetre vonatkozó szabályoktól, valamint a jogszabályi keretek között a költségvetési szerv vezetője és az irányító szerv által meghatározott szervezeti célkitűzéseknek, értékeknek és elveknek megfelelő működéstől eltér. A fogalom így lefedi a korábbi szabálytalanságok fogalmi körét, az íratlan és írott értékalapú szabályok megsértésének eseteit, azaz átfogja az integritás legszélesebb értelemben vett definícióját. Ezen célkitűzéseknek eleget téve kiadásra került a 2017. december 12-től hatályos, az OVF működésével összefüggő integritásirányítási rendszerről; az integritást sértő események kezelésének eljárásrendjéről; valamint az integritási bejelentések fogadásának rendjéről szóló 22/2017. számú főigazgatói utasítás.

A rendeletmódosítás a korábbinál hangsúlyosabbá teszi a folyamatalapú megközelítést a szervezet irányításában. A Bkr. alapján a költségvetési szerv folyamatainak kialakítása és működtetése során tekintettel kell lenni a rendelkezésre álló források szabályszerű, szabályozott, gazdaságos, hatékony és eredményes felhasználására. A költségvetési szervnél ellenőrzési nyomvonal kialakítása is kötelező, mely a költségvetési szerv működési folyamatainak szöveges, táblázatokkal vagy folyamatábrákkal szemléltetett leírása. Mivel célszerű törekedni a realitásra és az őszinteségre, mert csak így lehet ténylegesen megítélni az intézkedések integritásra gyakorolt tényleges hatását. A jelentésnek nem az a célja, hogy idealizálják a szervezet állapotát, hanem az, hogy tényleges képet kapjanak az intézkedéseik hatásairól. Ezen folyamatok működtetése kapcsán megállapításra került, hogy a 2019. évre tervezett feladatok közé prioritást kell nyernie a szervezet sajátos integritási és korrupciós kockázatai feltárásának.

Az OVF ezen integritás jelentése - az 50/2013. (II.25.) Korm. rendelet 3. § (2) bekezdésében foglaltaknak megfelelően - a 2018. évben tett intézkedéseket és eredményeit, megállapított hiányosságait foglalja össze. A jelentést – annak jóváhagyását követően – a tárgyévet követő február 15-éig nyilvános integritásjelentésben küldi meg a közigazgatás-fejlesztésért felelős miniszter és a rendészetért felelős miniszter számára.

Az OVF és a 12 területi vízügyi igazgatóság költségvetési szervként, tehát nem államigazgatási szervként látja el a hatáskörébe utalt feladatait.

Az Országos Vízügyi Főigazgatóság – eleget téve a vonatkozó rendeletből eredő kötelezettségének – ezen integritás jelentésben foglalta össze az integránsan működtetett szervezet megvalósítása érdekében tett lépéseit az alábbiak szerint:

* A vonatkozó rendelet értelmében a Főigazgatóság lépéseket tett annak érdekében, hogy kiépítésre kerüljön az OVF integritásirányítási rendszere.
* Az OVF valamennyi munkatársa, sőt számos területi vízügyi igazgatóságon dolgozó közalkalmazott részt vett az Egyesült Nemzetek Szervezete Bűnmegelőzési és Kábítószer-ellenőrzési Hivatala (a továbbiakban: UNODC) által kiadott korrupcióellenes e-tananyagának (<https://thefightagainstcorruption.org/>) magyar változatának tesztelésében.

A tananyag a korrupció megelőzése és az integritás erősítése szempontjából legfontosabb területeket (pl. ajándékozás, vendéglátás, kenőpénz, rendezvények, lobbizás, bennfentes információk) veszi sorra és meggyőződésünk, hogy az Országos Vízügyi Főigazgatóság munkatársai számára is hasznos gyakorlati információkkal szolgált szakmai ismereteik fejlesztésére.

* Az integritasvedelem@ovf.hu e-mail címen bárki bejelentést tehet, ha az integritás tárgykörébe tartozó problémát észlel.
* Az integritás tanácsadó osztott munkakörben, kizárólag főigazgatói meghatalmazás alapján látja el az OVF működésével összefüggő visszaélésekre, szabálytalanságokra, valamint integritási és korrupciós kockázatokra vonatkozó bejelentések kivizsgálásával kapcsolatos feladatokat.
* Az integritásirányítási kérdésekben releváns külső szereplőkkel (Nemzeti Védelmi Szolgálat, Nemzeti Közszolgálati Egyetem, Állami Számvevőszék, civil szervezetek) való kapcsolat erősítése érdekében egyúttműködik a Transparency International (továbbiakban: TI) Magyarország Alapítvánnyal. Annak okán, hogy az „Integritási Megállapodások – Civil ellenőrzési mechanizmusok az uniós alapok védelméért” elnevezésű pilot projekt keretében 2015 októberében az Európai Bizottság egyrészt kiválasztotta az M6 autópálya Bóly-Ivándárda, országhatár közötti szakasz megvalósítását célzó beruházást, valamint a „VTT Felső-Tisza árvízvédelmi rendszerének kiépítése, Tisza-Túr tározó” tárgyú beruházást a pilot projektben való részvételre, másrészt a TI Magyarország Alapítványt választotta ki a független monitor szerepének betöltésére. A monitoringozás főként a „Vállalkozási szerződés keretében a „VTT Felső-Tisza árvízvédelmi rendszerének kiépítése, Tisza-Túr tározó„ című, KEHOP-1.4.0-15-2016-00011 azonosító számú projekt kiviteli terveinek elkészítése, valamint kivitelezési feladatainak elvégzése a fidic sárga könyv szerződéses feltételei szerint” tárgyú közbeszerzési eljáráshoz kötődik, melyről összességében elmondható, hogy az együttműködés jónak tekinthető valamennyi fél vonatkozásában.

**2019. évre megfogalmazandó célok, és a célok elérését segítő feladatok meghatározása:**

1) Integritás tanácsadó szerepe

Az integritás tanácsadó osztott munkakörben, kizárólag főigazgatói meghatalmazás alapján látja el az OVF működésével összefüggő visszaélésekre, szabálytalanságokra, valamint integritási és korrupciós kockázatokra vonatkozó bejelentések kivizsgálásával kapcsolatos feladatoka

2) Integritásfejlesztési ciklus teljesítése

A prioritással bíró feladatok közé sorolandó az integritásirányítási rendszerre vonatkozó belső szabályozók kidolgozása, különös tekintettel az integrált kockázatkezelési folyamat eredményeként létrejövő kockázatkezelési terv- valamint ahhoz tartozó kockázatkezelési szabályzatra vonatkozóan. A kockázatkezelési terv a szervezet céljaival kapcsolatos valamennyi olyan kockázat kezelését magában foglalja, amelyek kezelése a szervezet kockázati tűréshatárára tekintettel indokolt.

3) Az integritás tanácsadó részvétele a szervezeti működésben

A hivatali szervezet vezetője által az integritási és korrupciós kockázatok kezelésében való támogatására és az integritásirányítási rendszer és a belső kontrollrendszer egyes elemei működtetésének koordinálására kijelölt, a költségvetési szervnél érték alapon foglalkoztatott személy. Az integritás tanácsadó legalább háromhavonta rendszeres négyszemközti beszélgetést fog tartani a Főigazgatóval, melyben az aktuális helyzetet fogják értékelni, valamint lehetőség nyílik a Szervezet vezetője felé az integritással összefüggő feladatok végrehajtásával kapcsolatos tanácsadásra, ismertetésére.

4) Csatlakozás az Integritás Támogatók Köréhez

A Főigazgatóság csatlakozott az Állami Számvevőszék integritás projektjének keretében az Integritás Támogatók Köréhez. A csatlakozással az OVF vállalja, hogy minden évben kitölti az ÁSZ Integritás Kérdőívét, melynek megküldésért és publikálásáért a kijelölt integritás tanácsadó felel.

5) Együttműködés erősítése

Az integritásirányítási kérdésekben releváns külső szereplőkkel (Nemzeti Védelmi Szolgálat, Nemzeti Közszolgálati Egyetem, Állami Számvevőszék, civil szervezetek) való kapcsolat kiépítése és erősítése.

6) Ellenőrzési nyomvonalak felülvizsgálata

A költségvetési szerv működési folyamatainak szöveges, táblázatokkal vagy folyamatábrákkal szemléltetett leírása, amely tartalmazza különösen a felelősségi és információs szinteket és kapcsolatokat, irányítási és ellenőrzési folyamatokat, lehetővé téve azok nyomon követését és utólagos ellenőrzését.

**Összefoglaló**

Az integritásfejlesztési ciklus elvi kiindulási pontja az integritási és korrupciós kockázatok felmérése. Egy év elteltével kerül sor az elvégzett feladatokról és az elért eredményekről szóló integritásjelentés elkészítésére. A költségvetési szerv integritás jelentése – elsődleges rendeltetéséből adódóan – alapvetően az adott évre vállalt intézkedések végrehajtását és annak eredményeit értékeli. Az e szempontok alapján készülő jelentés tehát az adott évre vonatkozó, vállalt-tervezett intézkedések a költségvetési szervre gyakorolt hatásának vizsgálatát teszi lehetővé, vagyis a szervezet integritási helyzetét-állapotát csak ebből a szemszögből teszi megítélhetővé. Fontos meglátnunk, hogy az integritásirányítási rendszer kiépítése tartalmi szempontból nem lehet kampányszerű tevékenység, hanem csak egész éven át folyamatosan végzett munka eredménye.

Budapest, 2019. február 15.

**Előterjesztette:**

dr. Poór Krisztina

jogi és közbeszerzési referens, integritás tanácsadó

**Jóváhagyom:**

 **Láng István**

 **főigazgató**